Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 999

4. A képzés főbb tanulmányi területei és azok arányai 4.1. Az összes kreditmennyiségen belül gyakorlathoz kapcsolódik: 55% 4.2. Főbb képzési szakaszok, témakörök és ezek kreditszáma 4.2.1. Alapozó képzés: 26 kredit — A nyelvi képzés terén a grammatikai, lexikai és fordítástechnikai ismeretek alapjainak lerakása és megerősítése elsősorban egyszerűbb attikai auktorok olvasása révén; az alaktani ismeretek megszilárdítása. 2001/80. szám — A latin nyelv grammatikai alapjelenségeinek feldolgozása, 1000—1500 alapszó elsajátítása, a grammatikára vonatkozó szókincs részletes ismerete. — Görög történelemből az irodalom, a nyelv- és művelődéstörténet megértéséhez szükséges ismeretek elsajátítása. — Az ókortudományi ismeretek nyújtsanak tájékoztatást a görög nyelv műveléséhez szükséges segédeszközökről (szótárak, grammatikák, corpusok, szövegkiadások), ismertessenek meg a görög filológia történetének alapjaival, körvonalazzák a segédtudományok (epigráfia, papirológia, kézirattan) alapjait. 4.2.2. Törzs- és szakképzés: 79 kredit — A nyelvtudományi képzés tartalma a klasszikus kor attikai nyelvjárásának teljes alaktani rendszere és mondattana, a többi dialektus főbb jellemzői, az indoeurópai nyelvészet eredményei és a görög nyelv előtörténetére vonatkozó tanulságai, valamint az ókori görög nyelv történetének fő szakaszai és a nyelvi változások. Követelmény a nyelvészeti anyag ismerete s felhasználása a szövegek értelmezésében. — Az irodalmi anyag magában foglalja az ókori görög irodalom történetét a kezdetektől a Kr. u. 6. századig. Az irodalomtörténeti előadás szerves kiegészítője a legfontosabb művek eredetiben való tanulmányozása, értelmezése, amihez az auktorolvasási órák adnak segítséget. Követelmény az egyes korszakok sajátosságainak, a műfajok kialakulásának és fejlődésének, az irodalmi ábrázolás változásainak, továbbá a görög irodalom reprezentatív alkotásainak (eredetiben vagy fordításban történt tanulmányozása nyomán) beható ismerete és elemzése. — A művelődéstörténeti anyag a művészet-, vallástörténet és filozófia alapvető ismereteit tartalmazza. Követelmény: tájékozottság e tárgykörök ismeretanyagában, újabb kutatási eredményeiben, s ezen ismeretek felhasználása a szövegek értelmezésében. — A szakképzés egyéni érdeklődéshez igazodik. A filológiai szeminárium bevezeti a hallgatókat az önálló tudományos munkába, a szakszemináriumokon és a speciális kollégiumokon pedig a görög filológia tárgykörébe tartozó részletkérdés elmélyült feldolgozására kerül sor.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes